**Beirniadaeth Cystadleuaeth 353**

**Rhyddiaith Dan 25 (ar unrhyw ffurf)**

**Beirniad: Angharad Naylor**

Diolch i 7 o gystadleuwyr brwd a thalentog am gyflwyno gwaith difyr a roes gyfle imi ddianc i fyd y geiriau. Roedd y testun ‘Gorwelion’ yn agor y drws i ystod o themâu ac arddulliau ac er bod tueddiad gan sawl un i droi at y lleddf roedd fflachiadau ysgafn hwnt ac yma gododd wên. Roedd y môr, stormydd ac yn ddelweddau cyson yn y darnau yn ogystal â thema perthnasau, rhyfel, heddwch a hiraeth. Yn y darnau i gyd, rwyf wedi cael fy annog i feddwl, wedi chwerthin, wedi bod dan deimlad, ac rwyf wedi darllen drosodd a throsodd a chanfod rhywbeth newydd ar bob darlleniad. Mae’r chwilfrydedd yma a’r gallu i ymgolli yn y geiriau yn rhywbeth i’w drysori. Diolch i bob un llenor am roi’r cyfle i wneud hynny a gobeithio y byddwch yn parhau i lenydda. Gobeithio hefyd y bydd eraill yn cael eu hysbrydoli i wneud – byddai'n dda gweld mwy yn cystadlu y flwyddyn nesaf. Ewch amdani!

Dyma drafod gwaith y 7 cystadleuydd, ond nid mewn unrhyw drefn.

**Halen a Phupur** – yn anffodus ni chyflwynwyd darn o waith i gyd-fynd â’r ymgais. Gobeithio bydd cyfle iti lenydda yn y dyfodol!

**Cain:** Cyfres o lythyrau at Dad sy’n ymestyn dros gyfnod o amser o 2002 i 2025 a geir yma.Daw ergyd yn syth ar ddechrau’r llythyr cyntaf gyda’r cyfeiriad ‘Stryd Pell, Y Nefoedd’ yn codi emosiwn. Dyma gyfres o lythyrau sy’n cynnig pob emosiwn wrth i Elsi Wyn / Elisabeth hel atgofion am ei phlentyndod a rhannu straeon ei bywyd o ddydd i ddydd gyda’i thad. Mae yma ymdrech i greu cydbwysedd rhwng y llon a’r lleddf, yr hiraeth a’r gobaith a’r ergyd ‘dwi’n maddau’ yn drawiadol yn y llythyr byr, un frawddeg sy’n cloi’r casgliad. Ceisia barhau i feddwl am gyfuno emosiynau a chyflwyno delweddau cynnil.

**Tecwyn:** Ymson deimladwy am berthynas a hiraeth a geir yma ac mae’r prif gymeriad (‘Taid’) yn ein harwain drwy gyfres o deimladau, emosiynau a phrofiadau gan symud o’r presennol i’r gorffennol wrth sôn am golli cymar. Mae’r defnydd o frawddegau byrion yn cynnig sawl ergyd ar y dechrau a’r ddelwedd o’r cariad yn parhau drwy’r wyres yn effeithiol tua’r diwedd. Dalier ati i ysgrifennu ac i ddatblygu cyfleoedd i ddatblygu cynildeb ac awgrymu’r teimladau a’r emosiwn yn hytrach na dweud yn uniongyrchol.

**Byth a beunydd:** dyma waith addawol sy’n mynd â ni fyd rhyfel a’i effaith ar deulu Ffion. Daw ergyd effeithiol tua dechrau’r stori – nid rhyfel bell mo hon ond stori am effaith rhyfel ar Gaerdydd sy’n golygu bod Ffion a’i theulu yn dianc i loches yng Nghasnewydd. Ceir yma rhai disgrifiadau bachog – yn y paragraff agoriadol a’r clo yn benodol – ‘yr unig noddfa oedd ganddynt ar ôl oedd y môr oer a diderfyn.’ Ceisia barhau i ddatblygu delweddau sy’n cyflwyno teimladau mewn ffordd gynnil heb ddatgelu gormod i’r darllenydd. Byddai'n braf darllen mwy am daith Ffion a’i theulu i chwilio am loches.

**Eos:** Dyma lenor mentrus ac addawol iawn. Mae’r Wennol a’r Wylan yn brif gymeriadau yn y stori fer hon a’r ddau yn ymrafael â’i gilydd i geisio gwneud synnwyr o bwrpaus perfformio a chreu. Mae yma ôl meddwl ac ymgais i gyflwyno negeseuon drwy’r adar a thrwy ddelweddau pwerus cerddoriaeth a’r ‘cloc euraidd a grogai ar y wal; metronom cyson, di-dro yn cadw curiad rhythm a swing bywyd’. Mae delwedd y cloc yn drawiadol ac yn llinyn cyswllt o’r geiriau cyntaf hyd yr olaf. Ceir yma lenor gafaelgar a wnaeth fy annog i ddarllen y stpri drosod a throsod a cheisio canfod rhywbeth newydd ar bob darlleniad. Dalier ati i ysgrifennu a herio’r darllenydd gobeithio cei gyfle i ddatblygu dy grefft a chyhoeddi.

**Amma Dale:** Dyma waith llenor mentrus. Stori fer a gydiodd ynof o’r delweddau cyntaf ble roedd ‘tonnau’r môr yn gynddeiriog’ a’r ewyn yn cael ei ‘chwythu yn sipaiau llysnafog droedfeddi uwch chwydd y tonnau’. Cawn yma stori Sion – ceidwad y goleudy – a’r stori simsanu rhwng ei waith fel ceidwad y goleudy, ei freuddwydion a’i hunllefau. Byddai prawfddarllen a mireinio hwnt ac yma yn codi’r gwaith i dir uwch eto. Gwaith addawol a gobeithio caf i gyfle i ddarllen rhagor o waith Amma Dale yn y dyfodol.

**Medi:** Cyfres o 9 ddarn byr ar ffurf lên micro sydd yma. Ceir yma waith cynnil ac aeddfed ac effeithiol yn canolbwyntio ar orwelion o safbwynt brwydr a heddwch. Ceir yma rhai delweddau pwerus: ‘ Mae’r nos yn caeu fel cloriau llyfr’ ac ‘Mae’r distawrwydd yn drech na’r bomiau’. Tybed pam y mae ‘Part 1’ wedi ei nodi yn Saesneg – a oes ymgais i greu effaith benodol? Byddai’n dda ceisio cyfleu amcanion hynny? Dalier ati i gynnal yr un cynildeb ac effaith drwy gydol y gwaith. Mae gwaith addawol yma.

**Hufen Ia**: Mae delweddau effeithiol y siop tships glan môr a’r hufen ia yn llinyn cyswllt trawiadol drwy’r stori fer hon: ‘machlud mis Mehefin, pan fo’r awyr yn goleuo’n fanila a’n fefus a bubblegum’. Cawn gipolwg ar berthnasau cymhleth gweithwyr y siop tships a’r effaith anwydol ar Mari. Mae llwybr yr arfordir yn cydio yn y cymeriadau a'r darllenydd yn ei dro. Ceir yma ddisgrifiadau effeithiol a chynnil mewn ambell fan. Dalier ati i gynnal y cynildeb hwnnw drwy gydol y darn gan dynnu yn ôl ar ambell ddisgrifiad neu grynodeb hwnt ac yma. Gwaith addawol – a gobeithio cei gyfle i ddatblygu’r gwaith a pharhau i lenydda.

Diolch am gael darllen y darnau i gyd. Daliwch ati i ddarllen yn eang a llenydda! Dyma’r drefn a llongyfarchiadau i bawb.

1. Hufen Ia
2. Eos
3. Amma Dale